**Hortobágy Község Önkormányzata Képviselő-testületének .../2024. (XII. 13.) önkormányzati rendelete**

**a helyi adókról**

Hortobágy Községi Önkormányzat Képviselő-testülete a Magyarország helyi önkormányzatairól szóló 2011. évi CLXXXIX törvény 13. § (1) bekezdés 13. pontjában meghatározott feladatkörében eljárva, a helyi adókról szóló 1990. C. törvény 1. § (1) bekezdésében foglalt felhatalmazás alapján az alábbiakat rendeli el:

*I. Fejezet*

*Általános rendelkezések*

**1. §**

A rendelet hatálya az önkormányzat illetékességi területén kiterjed:

*a)* az ingatlantulajdonra, az ingatlanhoz kötődő vagyoni értékű jogra,

*b)* nem állandó lakosként való tartózkodásra,

*c)* vállalkozási tevékenység (a továbbiakban: iparűzési tevékenység).– gyakorlására.

Bevezetésre kerülő adók

**2. §**

A képviselő-testület határozatlan időre

*a)* magánszemélyek kommunális adóját,

*b)* helyi iparűzési adót,

*c)* idegenforgalmi adót vezet be.

*II. Fejezet*

*Magánszemélyek kommunális adója*

**3. §**

Az adó évi mértéke adótárgyanként, illetve lakásbérleti jogonként: 7.000.-Ft.

**4. §**

(1) Mentes az adófizetési kötelezettség alól az a magánszemély,

*a)* aki az adóévet megelőző év december 31. napjáig 62. életévét betölti és egyedül él (az adótárgyat képező ingatlanban egyedül lakik, és a lakcímnyilvántartás szerint ott rajta kívül lakó- vagy tartózkodási hellyel senki nem rendelkezik), a 62. életév betöltését követő év január 01. napjától.

*b)* aki az adóévet megelőző év december 31. napjáig 70. életévét betölti, a 70. életév betöltését követő év január 01. napjától.

(2) A mentesség csak egy lakás céljára szolgáló építmény után illeti meg az adóalanyt.

*III. Fejezet*

*Idegenforgalmi adó*

**5. §**

Adókötelezettség terheli azt a magánszemélyt, aki nem állandó lakosként az önkormányzat illetékességi területén legalább egy vendégéjszakát eltölt.

**6. §**

Az idegenforgalmi adó alapja a megkezdett vendégéjszakák száma.

**7. §**

Az idegenforgalmi adó mértéke személyenként és vendég-éjszakánként 400.- Ft.

*IV. Fejezet*

*Helyi iparűzési adó*

**8. §**

Az iparűzési tevékenység esetén az adó évi mértéke az adóalap 2,0 %-a.

**9. §**

Mentes a helyi iparűzési adó alól a háziorvos, védőnő vállalkozó, ha annak vállalkozási szintű iparűzési adóalapja az adóévben a 20 millió forintot nem haladja meg.

**10. §**

Hatályát veszti a helyi adókról szóló 4/2005. (II.25.) önkormányzati rendelet.

**11. §**

Ez a rendelet 2025. január 1-jén lép hatályba.